Proslavljeni nogometni trener Josip Kuže preminuo je u nedjelju, u 61. godini života.

Nekadašnji igrač i trener Dinama u veljači je otkrio kako boluje od leukemije nakon čega je proveo nekoliko mjeseci na liječenju u bolnici Merkur. Iako je nedavno sugerirao kako mu se zdravstveno stanje popravlja, bitku s teškom bolešću, nažalost, nije dobio.

Svladao ga virus

Kako doznajemo, preminuo je oko 16 sati u bolnici od virusa od kojeg se njegov organizam nije mogao obraniti nakon kemoterapija.

Josip Kuže rodio se 13. studenog 1952. godine u Vranju. Za Dinamo je igrao deset godina, od 1971. do 1981., nastupio je u 384 utakmice te zabio 14 pogodaka.

Kao trener vodio je Croatiju iz Sydneyja, Slavonski Brod, mladu Dinamovu momčad, banjalučki Borac, Rot-Weiss Erfurt, Mainz, Gambu Osaka, Zagreb, Chemnitz, Inter iz Zaprešića, Dinamo, Rijeku, Varteks... Od 2007. do 2008. bio je izbornik Ruande, 2008. preuzima JEF United, a od 2009.do 2011. bio je izbornik albanske reprezentacije.

Donio Dinamu naslov nakon 'lige za bedaka'



Dinamo je vodio u sezoni 1989./1990. te 2005./2006. kada je s njim osvojio hrvatski naslov u sezoni u kojoj su se plavi vratili iz 'lige za bedaka'.

Kuže je bio miljenik Dinamovih navijača i jedan od sudionika 13. svibnja 1990. godine i nikad odigrane utakmice s Crvenom zvezdom u Maksimiru. Tada je, zajedno s talentiranom generacijom igrača, ušao u legendu.

>> Dinamo o Kužeu: Uvijek ćeš ostati upisan u našu povijest

Dok je ležao u bolnici Merkur, Bad Blue Boysi na ulaz su postavili transparent "Josip Kuže - predaje nema jer jedan si od nas."

– Bez obzira na negativne osjećaje bolesti, ovo su prekrasni osjećaji podrške. Ovo je nevjerojatno, prekrasno, nešto što se pamti čitav život – izjavio je prije nekoliko mjeseci Kuže.

Josip Kuže bio je naš kolumnist za polufinale Lige prvaka, a neke od svojih posljednjih intervjua dao je upravo za Večernji list.

>> Dirljiv susret Kužea i Belina, obojica se odlično drže

>> Kuže: Izgubio sam 15 kg nakon kemoterapije, ali osjećam se dobro

>> Klopp me ne kopira, on ima svoj stil igre i radi sjajan posao